Gitte Lillelund Bech (V), 2003-12-19:
»Jeg glæder mig i denne tid; nu falder julesneen hvid, så ved jeg, julen kommer«.
Det er indledningen til »Peters Jul« af Johan Krohn.
Jeg har det ligesom Peter, når jeg står på talerstolen i dag ved tredjebehandlingen af L 84; jeg glæder mig, jeg glæder mig over, at vi faktisk tager yderligere et stort skridt i styrkelsen af erhvervsuddannelserne, så vi i tillæg til den store del af erhvervsuddannelserne, hvor vekseluddannelsesprincippet fungerer optimalt - ja, jeg venter sådan set bare, til der er lidt ro i salen, så jeg kan fortsætte - kan sikre, at de resterende erhvervsuddannelser målrettes, bliver anvendelige og giver beskæftigelse.
Vi har i de seneste år set en reduktion i antallet af praktikpladser, og mange unge er stillet op i køen af praktikpladssøgende.
Det er værd at notere, at de praktikpladssøgende for størstedelens vedkommende har været koncentreret på få meget forskellige uddannelser, hvor der på andre uddannelser har været ledige praktikpladser.
Der har derfor været behov for nye initiativer, som kan sikre et bedre match mellem udbuddet af praktikpladser og beskæftigelse og elevernes uddannelsesvalg.
Når vi vedtager L 84 lige om lidt, får vi en mulighed
for differentierede løsninger for de forskellige uddannelser, herunder fornyelse af uddannelserne, adgangsbegrænsning m.v. Løsningen for de mange praktikpladssøgende inden for tømrerfaget er således ikke nødvendigvis den samme løsning som for de praktikpladssøgende inden for kontorfaget. Løsningerne skal være målrettet mod de enkelte uddannelser og problemstillinger, som varierer geografisk og på tværs af fagene.
L 84 fastholder uddannelsesgarantien som i dag - det er vigtigt for mig at præcisere dette - så de elever, der optages på et hovedforløb, også garanteres mulighed for at nå frem til faglært niveau.
Det er fuldstændig det samme, som gælder for uddannelsesgarantien i dag.
Udgangspunktet er, at ligesom man ikke kan uddanne lærere uden praktik på en skole, så kan man heller ikke uddanne tømrere, murere, bagere eller andre faglærte, uden at de får mulighed for at stifte bekendtskab med de rutiner, der er på en arbejdsplads.
I dag er mange skolepraktikelever aktiverede i form af virksomhedsforlagt undervisning.
Vi ønsker i Venstre, at disse hvilende praktikpladser konverteres til rigtige, hele praktikpladser, hvor der er kontrakt mellem virksomheden og eleven, og lovforslaget, L 84, som vi vedtager lige om lidt, giver faktisk mulighed for en langt større fleksibilitet i virksomhedsgodkendelse, indgåelse af aftaler m.v., end tilfældet er i dag.
For at skaffe flere rigtige praktikpladser hviler der et stort ansvar på aktørerne på praktikpladsmarkedet, det være sig arbejdsgivere, skoler eller elever.
Vi har lyttet til arbejdsmarkedets parter, som har foreslået etablering af nye, kortere erhvervsuddannelser, der ikke er halve uddannelser, men som er erhvervsuddannelser målrettet mod konkrete funktioner på arbejdsmarkedet.
Det bliver der nu mulighed for.
Samtidig har vi tiltro til, at de
faglige udvalg er sig deres ansvar bevidst med hensyn til at vurdere, hvorledes hovedforløbene kan være sat sammen for at give de bedste praktikmuligheder og derigennem for at sikre vekseluddannelsesprincippet.
Når der kommer flere rigtige praktikpladser, er det naturligt at reducere antallet af elever i skolepraktik. Skolepraktik har for os i Venstre altid været en nødløsning, ikke en hovedvej.
Så lad mig benytte lejligheden til i øvrigt at slå fast: Antallet af skolepraktikpladser reduceres ikke før i 2005, idet de rigtige praktikpladser skal findes i løbet af 2004 via mange af de initiativer, som jeg nævnte før.
med, om arbejdsgiverne og de øvrige aktører faktisk lever op til det ansvar, som de har, for at sikre, at vi har et erhvervsuddannelsessystem med vekseluddannelse for alle elever
Jeg glæder mig til at se resultatet, og så vil jeg som Peter også glæde mig til jul.